Um áramót er okkur tamt að hugsa til baka . Um það sem framkvæmt var , af því sem ætlað var og einnig þau verkefni sem komu upp í hendurnar á okkur án þess að kallað væri eftir þeim sérstaklega . Hvernig náðum við að leysa úr hlutunum ? Hvað var vel gert og hvað hefði mátt betur fara ? Við hugsum til þeirra sem búa við missi eða sorg , reynum að styðja við náungann og sýna samkennd . Það er gott að búa í nálægð við þá sem við þekkjum , þar sem við erum hluti af heild , erum bitar í púsluspili samfélagsins , höfum hlutverk og leitumst við að rækja það af kostgæfni . Handan við hornið er nýtt ár með nýjum áskorunum og nýjum tækifærum . Þá er gott að horfa fram á við og skoða hvernig mann langar til að nýta tímann sem best og hvaða leiðir maður ætlar að fara til að ná settum markmiðum . Hvernig við getum bætt okkur sem manneskjur og látið gott af okkur leiða , okkur sjálfum og samfélaginu til heilla . Fyrir Dalvíkurbyggð er von mín sú að við náum að skapa betri tækifæri og aðstæður til að ungt fólk geti snúið til baka úr námi og sest að á sínum heimaslóðum . Að það hafi meiri möguleika á vinnu við hæfi og að það séu fjölbreyttir búsetukostir í boði fyrir þá sem vilja flytja í Dalvíkurbyggð . Önnur umgjörð er til staðar , fjölbreytt mannlíf og menningarlíf , góðir skólar , frábærar aðstæður til íþróttaiðkunar og útivistar hvers konar og svo mætti áfram telja . Forréttindin eru svo öryggið , friðsældin , náttúran og nálægðin við fólkið sitt og heimahagana . Megi nýja árið færa ykkur öllum farsæld , hamingju , gæfu og gleði .